倫敦窩打老火車站

倫敦窩打老火車站（英文：London Waterloo station），又叫做、窩打老國家鐵路站（Waterloo National Rail station）窩打老（英文：Waterloo，/ˌwɔːtərˈluː/）、窩打老站（英文：Waterloo station）、倫敦窩打老（英文：London Waterloo）站，係英國國家鐵路網絡嘅一個主要火車總站，亦都係英國最大嘅火車站。
窩打老站喺泰晤士河的南岸嘅琳寶區（London Borough of Lambeth）嘅窩打老地區。窩打老站係西南鐵路（South Western Railway）嘅火車總站，西南鐵路嘅火車包括：西南主線，經修咸頓（Southampton）去多實郡（Dorset）嘅威茅斯（Weymouth）；西部主線經梳士巴利（Salisbury）去雅息特（Exeter）；樸茨茅夫快線（Portsmouth Direct line）去樸茨茅夫港（Portsmouth Harbour），呢條線連接去威特島（英文：Isle of Wight）嘅渡輪服務，同埋倫敦周圍西部同西南部嘅通勤服務，包括舒梨郡（Surrey）、咸普郡（Hampshire）、柏莎郡（Berkshire）。
窩打老站連接住同佢同名嘅窩打老地鐵站（Waterloo tube station），火車站嘅東面係另一個叫「窩打老東站」嘅火車站；東站係東南鐵路（Southeastern）嘅主線火車站，東南鐵路嘅火車主要係由倫敦去東南部城市，例如杜佛（Dover）、根德郡嘅三文治（Sandwich, Kent）鎮，同埋對面河嘅查令十字站（Charing Cross railway station）。
窩打老站嘅南面係必嘉老綫（Bakerloo line）嘅琳寶北站（Lambeth North）。
呢個車站喺1848年由倫敦暨西南鐵路（London and South Western Railway）公司開通，由於佢較近城西（West End），所以取代咗早期嘅九榆樹火車站（Nine Elms Railway Station）。 不過，喺開始嘅時候，從來都無諗過將呢個站設計成總站，因為原本嘅設計方案係想條火車線會向北繼續去倫敦市（City of London），所以呢個車站好長時間都係以見步行步嘅方式發展，又因為個車站好大，令到啲乘客有時好難搵到正確嘅月台上車。
為咗解決問題，窩打老站喺20世紀初重建，喺1922年重新開始運作，重建時仲喺正門上面整咗個勝利拱門（Victory Arch）嚟紀念第一次世界大戰。窩打老站嘅蒸汽火車服務喺1967年結束，係倫敦最後一個停止蒸汽火車服務嘅總站。（註：喺2020年，定期蒸汽火車重新喺倫敦窩打老站提供服務）。 喺1994年開始，直至2007年，窩打老站係歐洲之星（Eurostar）國際列車嘅倫敦總站，喺2007年，歐洲之星嘅倫敦總站轉咗去國王十字站隔離嘅 St. Pancras 火車站。
倫敦窩打老站以前係英國最繁忙嘅火車站，依家係英國第三繁忙，喺2023年3月截止嘅12個月入面，佢處理咗5,780萬人次嘅乘客 。以地面面積計，佢係英國最大嘅火車站，同埋有最多嘅月台嘅火車站。

位置
呢個車站正式嘅名係 London Waterloo（倫敦窩打老），喺所有官方文件上面都係咁叫。佢有個車站代碼 WAT，佢喺泰晤士河南岸嘅倫敦琳寶區，靠近窩打老橋（Waterloo Bridge）同西敏橋（Westminster Bridge）嘅東北。正門喺窩打老道同約克道交界嘅南面。 佢以同名嘅橋命名，而呢座橋本身就係以窩打老戰役命名，呢場戰役發生喺條橋開幕之前嘅兩年。

背景
1848年，最早期嘅窩打老站
1862年窩打老站嘅平面圖
窩打老站係由倫敦暨西南鐵路（London and South Western Railway，L&SWR）起嘅。佢原本唔係設計成一個總站，而係一個向城市方向延伸嘅火車站。佢取代咗早期嘅九榆樹站，九榆樹站係喺1838年5月21號開幕，從1840年5月11號起就連接咗倫敦同修咸頓。到咗1840年代中期，去灣斯禾夫（Wandsworth）、溫布頓（Wimbledon）、京士頓（Kingston upon Thames）、刁頓濕地（Ditton Marsh）同埋威橋（Weybridge）嘅通勤服務已經成為咗 L&SWR 嘅重要嘅部分，所以公司搵咗距離倫敦中心同埋城西更近嘅火車站嚟做總站。議會嘅一項法案，即係1845年嘅倫敦暨西南鐵路大都會擴建法案 (8 & 9 Vict. c. clxv)，喺1845年獲得批准，將呢條線延伸到約克道嗰邊，靠近窩打老橋。
從九榆樹延伸窩打老，涉及清拆700間屋，而為咗最大程度咁減少干擾，清拆出嚟嘅大部分建築廢料都係用磚造嘅天橋嚟運走。最長嘅橋係經過西敏橋道（Westminster Bridge Road），佢長90呎（27米）。
新車站嘅設計係有四條路軌，希望其他火車公司都會用佢。呢個車站由 William Tite 設計，喺1848年7月11號啟用，因為喺「窩打老橋」附近，所以個火車站就叫做「窩打老橋站」。九榆樹同時因為定期保養而關閉，但係維多利亞女王好鍾意舊車站嘅私隱度高，所以九榆樹站就為佢保持開放，而一個替代嘅私人車站就喺1854年喺灣斯禾夫道（Wandsworth Road）起咗。 窩打老橋站原本嘅設計係一個中途站（through station），因為預咗啲火車會繼續向倫敦市（City of London）嘅方向行，總站會係喺泰晤士河嘅北面嘅倫敦市中心。喺1847年嘅金融恐慌（Panic of 1847）之後，喺個計劃取消之前， L & SWR 喺沿線買咗幾個物業。喺1882年10月，窩打老橋站（Waterloo Bridge station）正式改名做窩打老（Waterloo），反映咗長久以嚟當地人嘅通常叫法，甚至係喺某啲 L&SWR 嘅時間表入面都已經叫個站做窩打老。

擴建
1888年窩打老站嘅平面圖
喺成個19世紀， L&SWR 嘅目標係將佢嘅主線向東延伸到倫敦市（City of London），而且唔願意喺窩打老起一個專用嘅大型總站。 結果，呢個車站一直都無總站應該有嘅一般設施，直至1853年，喺車站先至嘅最東面起咗個細嘅建築物。喺1854年，倫敦墓地同國家陵墓公司（London Necropolis & National Mausoleum Company）喺窩打老站入面起咗一個私人車站，為Brookwood 公墓提供服務。呢個車站喺1902年拆咗重建，起成一座專用嘅火車站建築物，係20世紀初窩打老重建嘅一部分。
窩打老嘅交通量同乘客量喺之前嘅成個世紀都不斷增加，而窩打老亦都以特殊嘅方式延伸同埋擴建，以適應呢種需求增加嘅情況。 1860年，車站嘅西北面增設咗新月台；呢啲新月台因為佢嘅目的地而俾人叫做溫莎站（Windsor Station）。 主車站嘅額外停車側邊短路軌（dock siding ）喺1869年3月17號啟用。 由倫敦橋去查令十字嘅東南鐵路（ South Eastern Railway，SER ）線嘅 5-chain（330呎；100米；註：chain 係英國嘅長度單位，一個 chain 係 66 英尺）連接線喺1865年7月開通咗。佢喺1867年2月1號，由倫敦橋轉移咗去炮台街（Cannon Street），之後喺第二年撤回。東南鐵路喺1869年1月1號開設窩打老交匯站（Waterloo Junction station，即係依家嘅窩打老東站）做替代站，令到 L＆SWR 嘅乘客可以轉車去炮台街站。為咗提供更多嘅服務，喺窩打老站嘅東南邊嘅另一個延伸部分喺1878年12月16號開始啟用；另一個延伸到北面嘅溫莎站以外嘅地方喺1885年11月亦都開始啟用。
對於每次延伸擴建，長遠嚟講呢啲延伸擴建都係「暫時性」嘅，直至擴建嘅路線延伸過咗窩打老，而呢啲增建係喺已經有嘅結構旁邊同周圍起嘅，而唔係整體嘅建築計劃，呢個做法令到個車站睇落越嚟越殘破，對乘客嚟講亦都越來越唔方便。月台嘅編號以一種特殊嘅方式增長，令到由1848年開始，一號月台就變咗喺「車站群」嘅中間，呢個情況令人覺得好混亂。  加咗其他月台之後，原本嘅車站就俾人叫做「中央車站」。呢啲新嘅月台組係用綽號（nicknames）嚟稱呼嘅 —— 喺1878年為郊區服務而加入嘅兩個月台俾人叫做「塞浦路斯站」（Cyprus Station），而喺1885年為溫莎線火車使用嘅六個月台就變成「喀土穆」（Khartoum）。呢啲站內站每個都有自己嘅預約辦事處、的士站同埋入口，而且入到車站入面嘅其他部分，啲指示牌通常都係做得唔好，唔清唔楚同埋令人困惑。
到咗1899年，窩打老已經有16個月台，不過呢啲月台只係用10個號碼嚟識別，即係話有啲數字係重複，同一個號碼會分配俾車站嘅唔同部分或者唔同月台層，呢種複雜同混亂喺19世紀後期成為咗好多年嚟作家同埋幽默家講嘅笑話，包括 Jerome K. Jerome 嘅《三人同船》（Three Men in a Boat）。 呢個喺英國幽默諷刺周刊笨拙雜誌（Punch）嘅卡通漫畫入面。

重建
車站正門嘅「勝利拱門」（Victory Arch）係由占士 · 羅伯 · 史葛（James Robb Scott）建造，用嚟紀念英國參與第一次世界大戰。
喺1880至1890年代，L&SWR 試圖確定計劃，將呢條線從窩打老延長到倫敦市。 分別喺1882年同埋1891年，曾經有提議想起架空路線，但係兩次都因為成本問題而無實行到。1893年，一項起地下鐵（tube railway）嘅法案通過咗，喺1898年8月8號，公司開通咗窩打老及城市綫（Waterloo & City line），呢條深層地下鐵（deep-level tube）路線直接連接窩打老同埋銀行及紀念碑站，咁樣令到公司可以得到佢好耐以嚟好想要嘅直接通勤服務（雖然需要喺窩打老由地面線轉為地底線）。
由於窩打老喺當時注定咗會繼續係一個火車總站，而個車站已經符合唔到公眾嘅期望，所以 L&SWR 決定將車站全面重建，而重建項目就叫做「大轉型」（Great Transformation）。
L&SWR 喺1899年同1900年獲得咗進行呢項工程嘅法律權力。L&SWR 總共買咗大約6.5英畝（2.6公頃）嘅土地，用嚟擴建火車站，當中包括六條街道（同埋另外兩條街嘅一部分），同埋諸聖教堂（All Saints' Church）。
L&SWR 起咗六座新屋，用嚟安置受影響嘅大約1,750人，作為對佢哋無屋住嘅賠償。喺總站開始起之前，已經進行咗廣泛嘅基礎工程同貧民窟清理，包括幾座曾經廣泛用嚟做妓寨嘅破舊建築物。到1903年，啲土地已經清理好晒，可以開始起新火車站。
廿世紀初嘅窩打老重建包括一道彩色玻璃窗，上面有倫敦同西南鐵路嘅徽章。
新車站分階段開放。部分喺1909年已經準備好，主訂票廳喺1911年6月11號開放，去車站嘅行車路亦都喺1911年12月18號開放俾公眾使用。 同窩打老交匯站嘅連接喺同年嘅3月被拆除，但係仍然保留咗一條側軌，條側軌去到1925年5月3號先至拆咗。條行人天橋仍然保持喺原位，用嚟做兩個車站之間嘅行人通道。喺第一次世界大戰期間，主站嘅建設零星持續，新站終於喺1922年正式開幕，有21個月台同一個700呎（210米）長嘅大堂。 屋頂同月台最初係由 J. W. Jacomb-Hood 設計，佢去咗美國睇車站設計嚟搵靈感。 1914年 Jacomb-Hood 過咗身之後，佢嘅工作由阿弗斯林伯（Alfred Weeks Szlumper）接手。 窩打老站係用砵蘭石（英文：Portland stone；係一種英國波特蘭島出產嘅石灰石）以帝國巴洛克（Imperial Baroque）風格建造嘅。 占士 · 羅伯 · 史葛（James Robb Scott）設計咗辦公室部分。新車站有一幅大型嘅彩色玻璃窗，喺主要道路入口上面，畫咗 L&SWR 嘅公司徽章，周圍有一幅壁畫，列出鐵路所服務嘅縣市（幅壁畫到今日都仲喺度）。 雖然喺車站開通嗰陣，鐵路法案1921（Railways Act 1921）已經通過咗，L&SWR 已經唔存在，不過呢啲有 L&SWR 特色嘅設計仍然保留咗。 呢個法案將 L&SWR 同另外兩間比較細嘅南方公司（即係 LBSCR 同埋 SECR）合併成為南方鐵路（Southern Railway）。LBSCR 全名係「倫敦、白禮頓同南海岸鐵路」（London, Brighton and South Coast Railway）；SECR 全名係「東南同漆咸鐵路管理委員會」（South Eastern & Chatham Railways），佢係東南鐵路，同埋倫敦、漆咸同多佛鐵路（London, Chatham and Dover Railway）合併成嘅管理委員會（Managing Committee）。
勝利拱門上面嘅「1914」女戰神貝羅納
窩打老係第一次世界大戰時期士兵嘅主要總站，亦都係英國遠征軍（British Expeditionary Force）水手去修咸頓港嘅主要總站。 窩打老站亦都處理過嚟自海外救護火車同海外郵件。喺1915年12月到1920年4月期間，車站有免費嘅自助餐。除咗1917年9月29號其中一條線發生爆炸之外，車站本身無乜意外發生過。
勝利拱門上面嘅「1918」和平女神帕斯
重建嘅車站喺1922年3月21號由瑪麗女王正式啟用。主要嘅行人入口，勝利拱門（又名5號出口），係由史葛設計，係紀念第一次世界大戰期間被殺嘅公司員工。 開幕嗰陣，佢標記咗585個喺戰爭被殺嘅員工。佢兩邊側翼有兩座羅馬女神雕塑；寫住「1914」嘅係貝羅納（Bellona）着住盔甲，手持劍同火炬，而寫住「1918」嘅就係和平女神帕斯（Pax, the goddess of Peace）坐喺地球上。

南方鐵路
L＆SWR 喺1910年代開始研究郊區服務嘅電氣化，用600伏直流嘅第三條路軌嘅方法。 第一條經東匹尼（East Putney）去溫布頓（Wimbledon）嘅路線喺1915年10月25號開始提供服務，之後喺1916年1月30號開始去錫柏頓（Shepperton）嘅路線，3月12號咸斯洛環線（Hounslow Loop Line）開始提供服務，6月18號開始去漢普頓宮（Hampton Court）嘅路線。 窩打老站嘅擁有權經歷咗一連串嘅轉換，呢個係好多英國火車站嘅典型特徵。喺1923年嘅重組之下，佢轉咗去南方鐵路，南方鐵路繼續咗第三次由窩打老開始嘅鐵路電氣化，包括喺1925年7月12號去僑福（Guildford ）嘅全線服務，同埋喺1930年7月6號去溫莎嘅全線服務。
喺1932年3月9號，窩打老站安裝咗嘅公共廣播系統開始運作，之後嘅十年，窩打老站用呢個系統嚟播放音樂同埋乘客廣播。 喺1934年，南方鐵路計劃投資50萬英鎊（而2024年嘅價錢計，大約係4300萬英鎊）去改善信號同路軌布局，令到個火車站嘅所有月台都可以更好咁用到。  1937年7月4 號開通咗一條經禾京（Woking）、僑福（Guildford）去樸茨茅夫港（Portsmouth Harbour）嘅全電氣化嘅火車服務，方便去威特島（Isle of Wight），同埋連接去柯德朔（Aldershot）同阿頓（Alton）嘅服務。喺1939年1月1號，窩打老同雷丁之間開通咗一條電氣化嘅火車服務，仲有一條分支去金巴利（Camberley）同埋柯德朔（Aldershot），呢啲服務都係為咗預期呢區嘅軍事同通勤交通會增加。
窩打老喺二戰期間俾人炸過幾次。喺1940年9月7號，車站外面嘅約翰街高架橋俾炸彈摧毀咗，令到個車站停運作咗12日。然後服務慢慢回復，正常服務要到10月1號先至完全恢復，特別受影響嘅係郵政交通，車站月台上有超過5,000個未分類嘅郵袋堆咗喺度，等緊處理。窩打老喺1940年12月29號受到轟炸之後再次停運。窩打老喺1941年1月5號重新開放，即係喺約克道嘅車站辦公室被炸毀嘅同一日。喺1941年5月10號到11號嘅一次夜間突襲之後，呢個車站再次受到嚴重損害，火災持續咗四日。喺1959年，做緊約克道沿線嘅建築工程嘅時候，發現咗一個2,000磅（910公斤）嘅炸彈。

鐵路私有化
喺1948年國有化之後，呢個車站嘅所有權轉移咗俾英國鐵路（British Railways，BR ），成為南部地區嘅一部分。 喺BR嘅管理之下，越嚟越多嘅服務電氣化咗，另外因為航空服務嘅改善同埋成本效益，令到船車（boat train；船車係一種客運列車服務，架火車去到碼頭嘅時候會上鐵路渡輪，然後喺到達對岸嘅時候，繼續去目的地。）服務嘅交通需求下跌咗。
窩打老係倫敦最後一個用蒸汽火車頭嘅總站。最後一次蒸汽火車旅程係喺1967年7月9號，當時有一大班火車愛好者拎住相機同錄影設備，試圖去影最後一班蒸汽服務去般尼茅夫（Bournemouth）嘅情況。電動火車服務喺第二日開始。
窩打老係由東南網絡（Network SouthEast）管理，東南網絡係BR屬下嘅機構。英國鐵路私有化之後，所有權同管理權喺1994年4月轉移俾鐵路軌道（Railtrack）公司，最後喺2002年轉移俾網絡鐵路（Network Rail）。

歐洲之星
2007年12月，歐洲之星向前國際總站發出嘅告別訊息（喺主大堂嘅西側睇到）
歐洲之星火車喺窩打老國際總站嘅月台
歐洲之星火車喺窩打老國際火車站嘅月台
雖然通過英倫海峽嘅英法海底隧道（Channel Tunnel）連接歐洲嘅國際鐵路嘅倫敦總站一早已經計劃咗喺倫敦北部，但係到咗1994年英法海底隧道完工嘅時候，倫敦北部車站計畫嘅主要建築工程仲未開始。 相反，窩打老車站嘅西面起咗5個新月台，取代咗20號同 21號月台。 新嘅窩打老國際火車站係歐洲之星國際列車去巴黎北站（Gare du Nord）同埋布魯塞爾南站（Brussels-South）嘅第一個倫敦總站。 首航儀式喺5月6號離開窩打老，英女王伊利沙伯二世（Queen Elizabeth II ）同埋法國總統密特朗（François Mitterrand）聯合主持咗開幕儀式。常規服務喺11月14號開始。 改裝成為國際總站嘅施工需要拆咗車站一個裝飾拱門，上面有個「南方鐵路」嘅牌扁。 呢個牌扁重新豎立喺 William McAlpine 爵士嘅私人福利山博物館（Fawley Hill Museum），窩打老國際火車站係佢嘅公司整嘅。
同時，喺英國鐵路私有化嗰陣創立嘅倫敦暨大陸鐵路（London and Continental Railways，LCR），喺1996年佢哋俾政府選中重建聖潘克斯火車站（St Pancras railway station），同埋海峽隧道鐵路連接線（Channel Tunnel Rail Link，CTRL）呢條新嘅火車路線，將聖潘克斯連接到英法海底隧道。
CTRL，即係高速一號嘅第二階段，喺2007年完工，窩打老國際喺2007年11月13號關閉，當時歐洲之星服務轉移到新嘅聖潘克斯國際火車站。前窩打老國際總站嘅所有權之後轉移俾英國鐵路局（殘餘）有限公司，英文名係 BRB (Residuary) Limited。

希斯路機場線
有提議將窩打老站做希斯路機場鐵路服務嘅倫敦市中心總站。嗰個叫 Airtrack 嘅項目由英國機場管理局 (British Airport Authority，BAA) 推動，喺窩打老到雷丁線（Waterloo–Reading line）嘅中途站史丁斯（Staines）起一條支線去希斯路機場（Heathrow Airport），條支線亦都連接希斯路機場、禾京（Woking）同埋僑福（Guildford）。
Airtrack 原計劃係喺2015年開始營運，但係喺2011年，計劃俾BAA放棄咗。同年10月，灣斯禾夫（Wandsworth）議會提出咗一項叫做 Airtrack-Lite 嘅修訂計劃，個計劃將提供從窩打老到希斯路嘅火車服務，途經從史丁斯到希斯路嘅同一支線，但係，通過轉移或分拆已經有嘅服務，火車班次會超過已經有嘅水平，轉車嘅次數唔會增加。BAA嘅早期計劃曾提出喺平交道（level crossings）增設更多火車班次嘅提議好有爭議性，因為咁做會令到啲人擔心平交道封路嘅次數太多，對揸車嘅人同埋行人造成不便。

前國際月台
翻新咗嘅倫敦窩打老嘅前國際總站月台（20至24號），2023年8月影嘅
喺呢張喺2012年影嘅相入面，可以見到當時已經唔再用嘅 Grimshaw 設計嘅前窩打老國際火車站嘅火車棚，距離鏡頭更近，後面就係舊嘅火車棚。前景左面係蜆殼中心（Shell Centre），右面係倫敦郡政廳（County Hall）
將歐洲之星服務轉移咗之後，窩打老國際總站嘅前歐洲之星20至24號月台一直丟空咗，直至2018年12月部分重新開放之後，喺2019年5月全面重新投入服務。窩打老一直都面對重大嘅容量問題，直至前國際車站重新開放俾國內線用。 喺2008年12月進行咗準備工作，令到20號月台可以俾西南火車（South West Trains, SWT）用嚟提供倫敦嘅近郊服務。 但係，由於需要改變車站外嘅路軌布局，所以剩低嘅月台嘅改建被迫延遲。 20-22號月台喺2018年底重新開放俾國內線用。最後嘅23-24號亦都喺2019年5月開放。20-24號月台嘅翻新同重新開放令窩打老嘅容量增加咗30% 。不過國際月台嘅設計只係可以應付每小時6班火車，遠低過1到19號月台嘅通勤服務容量。
呢個項目因為完工日期延誤而受到批評；喺2009年，運輸署證實網絡鐵路（Network Rail）因為要為車站開發高級輸出規格（High Level Output Specification，一個5年嘅控制計劃）選項，令到個月台嘅預計重新開放日期推遲到2014年，即係喺佢哋閂咗門嘅七年之後。 透過公開資訊自由嘅要求，發現到2010年底，維護唔再用嘅月台嘅成本係410萬英鎊。 西南火車之後確認咗20號月台將會喺2014年重新投入使用，提供去雷丁、溫莎、史丁斯（Staines）同咸斯洛（Hounslow）嘅服務。呢啲服務會係由翻新過嘅西南火車（SWT）同前格域機場快線（Gatwick Express）嘅車卡所組成嘅10卡列車。 20號月台喺喺2014年5月重新開放，可以透過19號月台入去，而喺前歐洲之星入口上面起咗樓梯之後，21同22號月台亦都喺10月重新開放。

加長月台（1–4）
喺2016年5月，宣布1至4號月台會加長，等佢可以行新嘅十卡707級列車。工程喺2017年8月5號開始，喺8月28號完成。

意外同重要事件
同其他嘅倫敦總站比較，窩打老嘅意外相對少。 喺1896年8月21號，一架離開鐵路車廠嘅火車頭，超過咗安全距離點（clearance point），同一架離開緊嘅客運火車相撞，造成五個乘客受傷。 喺1904年5月5號，有個鐵路線維修人員（linesman）唔小心踩到一條訊號線，造成個信號系統俾咗個錯誤嘅開車訊號俾架貨運火車，令到佢同一架客運火車相撞，造成一個人死亡。 喺1913年10月25號，窩打老嘅波口位（Junction ），兩架客運火車相撞，造成三人死亡。
喺1948年4月13號，當一架 M7 級蒸汽火車頭正喺度推緊裝咗煤嘅車卡，一部窩打老暨城市線（Waterloo and City line）嘅貨物升降機（goods hoist，「開士機」）開始出現沉降。 架火車頭跌咗落部升降機嗰度，最終成架反轉咗，啲蒸氣噴到周圍都係。 個司機同司爐員（fireman）成功逃離，架拯救出嚟嘅火車頭散晒，之後只係用嚟做備用零件。喺1960年6月3號，一架由兩架4COR多單元電動車組成嘅空載貨車衝紅燈，同一架開去多實郡嘅威茅斯（Weymouth）嘅蒸汽客車側向相撞（sidelong collision）。 有幾個人受咗輕傷。  第二年嘅4月11號，一架多單元電動車衝紅燈，同一架蒸汽火車頭正面相撞，意外造成一死十五傷。
喺2000年3月10號，一架客運火車喺5號月台同一架空載嘅貨車因為司機失誤而相撞，造成三十五人受傷。
2017年8月15號，一架 456 級多單位電動車喺車站同一架工程車相撞。客車出咗軌，造成當日交通中斷。三個人受咗傷，但係唔需要入院。 原因有兩個，互鎖系統嘅改變，呢種改變喺測試嘅時候無考慮到，同埋用嚟測試嘅臨時連線無拎走（可能係為咗克服互鎖改變嘅問題而加上去嘅 —— 不過呢啲完全無文件記錄同埋未經批准嘅咁樣用）意思係有啲地方無正確咁設定好，而黎啲錯誤又無被偵測到。咁樣做，令到信號系統喺應該發出停車訊號嘅時候，錯誤咁發出一個開車訊號。 鐵路意外調查科（Rail Accident Investigation Branch，RAIB）對呢次意外嘅調查得出結論，錯誤係同1988年嘉立咸交匯站（Clapham Junction）撞車嘅錯誤相似。 RAIB 表示擔心隨住時間嘅推移，從嗰次意外當中學到嘅教訓會俾人忘記咗。

車站設施
窩打老火車站嘅鐘
窩打老區內嘅主要交通交匯處包括倫敦窩打老（窩打老火車站）、窩打老東站、窩打老地鐵站同埋幾個巴士站。窩打老車站大堂有超過130部自動售票閘機，同埋下面地鐵站有另外27部。
窩打老嘅主大堂中間掛住一個四面鐘，個鐘嘅每個面板嘅直徑係5呎6吋（1.68米）。 佢係20世紀初重建嘅一部分，由「李斯特嘅紳士」（Gents' of Leicester，2005年俾 Honeywell 收購咗）設計。喺2010年，嗰個鐘裝咗啲新技術，令佢可以自動切換英國嘅夏令時間。 「喺窩打老嘅時鐘下」見面係一個傳統嘅約會地點 。
窩打老車站嘅鐘、大堂同零售露台，2012年影

月台
窩打老站共有24個月台，由東南至西北分別為1-24號（從客運入口由左向右）：
1-6月台：一般係西南主線嘅近郊服務用，去溫布頓、僑福同埋禾京。
7-16月台：一般係西南主線用，去卑誠史篤（Basingstoke）、樸茨茅夫（Portsmouth）、威茅斯（Weymouth）和雅息特（Exeter）方向嘅長途服務。
17-24號月台：一般係用喺窩打老-雷丁線嘅服務。
相反，倫敦窩打老東站（London Waterloo East）嘅月台係用字母嚟指示，以免同窩打老站嘅編號月台混淆。

零售露台
網絡鐵路喺一樓嘅幾乎沿住大堂嘅全闊度起咗個陽台。呢個項目嘅目標係提供18個新嘅零售空間同埋一間香檳酒吧，減少大堂嘅擠塞，同埋提供額外嘅扶手電梯去窩打老東站，改善窩打老站同埋窩打老東站嘅通道，呢條扶手梯通去連接窩打老同窩打老東嘅行人天橋。 大堂嘅零售同餐飲店都已經搬走咗，以增加更多嘅乘客流通空間。一樓嘅辦公室已經改建成替代同額外嘅零售同餐飲空間。工程喺2012年7月完成，耗資2500萬英鎊。

警署
英國運輸警察喺窩打老嘅勝利拱門附近有間警署，警署裡面有三個拘留套房（custody suite）。雖然地方比較狹窄，但係直至1990年代後期，警署有超過40個警員提供服務。隨住窩打老嘅歐洲之星總站關閉，警署亦都喺2009年2月關閉咗。依家火車站嘅警務服務係由離車站東面幾碼距離嘅福爾摩斯台（Holmes Terrace）嘅一個新警署提供。 直到2010年7月，窩打老嘅鄰里警務隊由一名督察、一名警長、兩名警員、特種警員同埋13個警察社區支援警員（police community support officers）組成。

巴士站
窩打老站有大量嘅巴士路線，日夜提供服務。 喺 BFI IMAX 對面嘅窩打老道巴士站喺2004年夏天開幕。

西南鐵路
火車站群嘅主要部分叫做「窩打老主站」（Waterloo Main）或者簡稱窩打老（Waterloo）。呢個係去英格蘭南海岸（south coast）同埋西南部（south-west）嘅火車服務嘅倫敦總站。所有常規列車都係由西南鐵路（South Western Railway，SWR）營運。窩打老主線車站係全國十九個由網絡鐵路（Network Rail）管理嘅車站之一，而車站群係喺倫敦票價區1（London fare zone 1）。

東南火車
喺主站隔離嘅係窩打老東（Waterloo East）站，係東南主線（South Eastern Main Line）向倫敦方向喺查令十字總站之前嘅最後一個站。窩打老東有四個月台，佢哋係用A至D，呢四個字母而唔係用數字嚟識別唔同嘅月台，咁做係為咗避免同窩打老主站嘅數字識別月台混淆。窩打老東係同主站分開管理同埋定位成唔同嘅品牌。火車去到倫敦東南部、根德郡（Kent）同埋東修適士（East Sussex）嘅部分地區。所有定期服務都係由東南火車公司（SE Trains Limited 或者 Southeastern）營運。
喺2017年8月期間，當工程係喺 Hither Green 同倫敦查令十字站（Charing Cross）、炮台街站（Cannon Street）、黑衣修士站（Blackfriars）、倫敦橋（London Bridge）一帶進行嘅時候，部分東南火車經由獲素（Vauxhall）同埋嘉立咸高街（Clapham High Street）之間嘅前歐洲之星連接線轉到窩打老。

地下鐵
窩打老火車站主大堂嘅地鐵站入口（2024年7月影）
喺窩打老火車站下面，就係窩打老地鐵站（Waterloo tube station）。截至2022年，佢係倫敦地鐵第二繁忙嘅車站，有6872萬用戶。佢有四條路線服務：必嘉老綫（Bakerloo line）、銀禧綫（Jubilee line；又叫做租庇利綫）、北綫（Northern line）同埋窩打老暨城市綫（Waterloo & City Line）。

河船
倫敦河服務公司（London River Services）由附近嘅倫敦眼碼頭（London Eye Pier；又叫做窩打老千禧碼頭，Waterloo Millennium Pier）同節日碼頭（Festival Pier）營運船隻服務，呢啲船可以去倫敦市區嘅其他地方同埋格林威治。碼頭亦都提供企業同遊船河嘅休閒服務。